La Mălini

O bătrână în vârstă de 78 de ani, din comuna Mălini, a fost atacată şi violată în curtea casei sale, în timp ce mergea la toaletă, autorul identificat de poliţie fiind un recidivist condamnat tot pentru viol, eliberat recent din închisoare.

Marţi dimineaţă, poliţia a fost alertată prin numărul de urgenţe 112 de o femeie din Mălini, care a sesizat că a găsit-o pe vecina ei, femeia de 78 de ani, căzută în curtea locuinţei.

Din declaraţiile bătrânei a rezultat că aceasta se afla afară de câteva ore bune. Victima a relatat că în jurul orei 3.00 din noapte a ieşit din casă pentru a merge la toaletă, moment în care a fost lovită şi a căzut la pământ. Atacatorul a întreţinut un raport sexual normal cu femeia şi apoi a fugit.

Bătrâna a fost transportată la Spitalul municipal Fălticeni, unde a fost diagnosticată cu o serie de leziuni, însă nu grave.

Ancheta poliţiştilor a ajuns în scurt timp la un anume Menix Buleţică, în vârstă de 38 de ani, din Mălini, care era eliberat din penitenciar de aproximativ două luni de zile, după ce ispăşise o condamnare tot pentru viol. Suspiciunile poliţiştilor au fost întărite şi de faptul că acesta fusese văzut de mai multe ori în curtea victimei, pe care o ajuta ocazional la treburile gospodăreşti.

Audiat, suspectul a recunoscut că, după ce a consumat alcool, şi-a pus în gând să facă sex cu bătrâna. El a aşteptat ca femeia să iasă afară, ştiind că aceasta iese foarte dimineaţă pentru a face curat în grajd, i-a pus mâna la gură pentru a nu ţipa, iar apoi a violat-o.

Bărbatul a fost pus sub acuzare pentru viol şi violare de domiciliu, fiind introdus în arestul poliţiei judeţene. Ancheta continuă sub coordonarea Parchetului de pe lângă Judecătoria Fălticeni.

Menix Buleţică, condamnat la 4 ani şi 4 luni de închisoare, dar eliberat după 3 ani

Menix Buleţică a fost condamnat definitiv, în februarie 2015, la o pedeapsă de 4 ani şi 4 luni de închisoare. Condamnarea a rezultat din pedeapsa pentru o faptă de viol şi una mai veche, iniţial suspendată condiţionat, pentru ucidere din culpă. Individul se afla efectiv după gratii din ziua de 21 octombrie 2014, când a fost arestat preventiv, la puţin timp după comiterea violului. Se poate observa aşadar că acesta a ieşit din penitenciar după aproximativ trei ani, beneficiind de eliberare condiţionată. Cum a călcat în picioare beneficiul eliberării condiţionate, acesta va avea de executat şi restul de pedeapsă rămas de la condamnarea anterioară.